૩૦૦મી ટેસ્ટઃ આ ટેસ્ટ ભારત ઘરઆંગણે રમ્યું. ૨૦ નવેમ્બર, ૧૯૯૬ના રોજ અમદાવાદના સરદાર પટેલ મોટેરા સ્ટેડિયમમાં દક્ષિણ આફ્રિકા સામે ભારત પોતાની ૩૦૦મી ટેસ્ટ રમ્યું. સચીને ટોસ જીતીને બેટિંગ કરવાનું પસંદ કર્યા બાદ ભારતનો દાવ ૨૨૩ રનમાં જ સમેટાઈ ગયો. દક્ષિણ આફ્રિકાની ટીમ પણ ૨૪૪ રનમાં જ ઓલઆઉટ થઈ ગઈ. બીજી ઇનિંગ્સમાં પણ ભારતીય બેટ્સમેનો ફ્લોપ રહ્યા અને ૧૯૦ રન બનાવીને આખી ટીમ પેવેલિયનમાં પાછી ફરી. દ. આફ્રિકાને જીત માટે ફક્ત ૧૬૯ રનની જ જરૂર હતી, પરંતુ આ લક્ષ્ય પણ મહેમાન ટીમ માટે પહાડ જેવું સાબિત થયું. ભારતીય ફાસ્ટ બોલર શ્રીનાથે દક્ષિણ આફ્રિકાના છ બેટ્સમેનોને પેવેલિયન ભેગા કરી દીધા, એ પણ ફક્ત ૨૧ રન આપીને. બીજી ઇનિંગ્સમાં દ. આફ્રિકાની ટીમ ફક્ત ૧૦૫ રન બનાવી શકી અને ભારતનો ૬૪ રને રોમાંચક વિજય થયો.